กทช. ชุดใหม่ พร้อมเดินหน้า 3 จี
กทช.ชุดใหม่&nbsp;&nbsp;พร้อมเดินหน้าการจัดสรรคลื่นความถี่ 3 จี ระบุต้องแล้วเสร็จและเปิดให้บริการได้ภายในปีนี้
23 ก.พ. 2553

กทช.ชุดใหม่  พร้อมเดินหน้าการจัดสรรคลื่นความถี่ 3 จี ระบุต้องแล้วเสร็จและเปิดให้บริการได้ภายในปีนี้
ศาสตราจารย์ประสิทธิ์ ประพิณมงคลการ กรรมการกิจการโทรคมนาคมแห่งชาติ หรือ กทช. เปิดเผยว่า หลังจากมีพระบรมราชโองการโปรดเกล้าฯ แต่งตั้งคณะกรรมการกิจการโทรคมนาคมชุดใหม่ 4 คน เป็นที่เรียบร้อยแล้ว ประกอบด้วย  พันเอกนที ศุกลรัตน์, ดร.พนา ทองมีอาคม, นายบัณฑูร สุภัควณิช และนายสุรนันท์ วงศ์วิทยกำจร ขั้นตอนต่อไป จะเป็นการสรรหารประธาน กทช. ส่วนภารกิจและหน้าที่ที่จะปฏิบัติต่อจาก กทช.ชุดเดิม คงเป็นงานเดิมที่ยังไม่แล้วเสร็จ เช่น การจัดสรรคลื่นความถี่ เพื่อเปิดให้บริการโครงข่ายโทรศัพท์ระบบ 3 จี ให้สามารถเปิดให้บริการได้ภายในปีนี้ เนื่องจากมองว่า คลื่นความถี่ที่เป็นสมบัติของประเทศหากไม่นำไปใช้ก็คงไม่เกิดประโยชน์อะไรกับประเทศ แต่หากคลื่นความถี่สามารถจัดสรรลงตัวเกิดการนำไปพัฒนาและใช้งานให้เกิดประโยชน์แก่ประชาชน ประเทศก็จะได้รับการพัฒนาตามมา นอกจากนี้ ยังมุ่งสานต่อโครงการ WIMAX หรืออินเทอร์เน็ตไร้สายความเร็วสูง ที่ทดแทนการเดินสายโทรศัพท์เพื่อติดตั้งอินเทอร์เน็ตในหลายพื้นที่ของประเทศ และโครงการนัมเบอร์พอร์ทหรือบริการคงสิทธิเลขหมาย ให้ผู้บริโภคสามารถใช้เลขหมายโทรศัพท์เดิมแต่เปลี่ยนโครงข่ายได้ไม่จำกัด